
Вечерня (приходская)
Стихиры на «Господи, воззвах»

Канонарх: Глас 4, Го́споди, воззва́х к Тебе́, услы́ши мя.
Лик: Го́споди, воззва́х к Тебе́, услы́ши мя./ Услы́ши мя, Го́споди./ Го́споди, воззва́х к Тебе́, услы́ши мя:/ вонми́ гла́су моле́ния моего́,/ внегда́ воззва́ти ми к Тебе́.// Услы́ши мя, Го́споди.
Да испра́вится моли́тва моя́,/ я́ко кади́ло пред Тобо́ю,/ воздея́ние руку́ мое́ю/ же́ртва вече́рняя. // Услы́ши мя, Го́споди.
ап. Петра на 6 
На 6, cтих: А́ще беззако́ния на́зриши, Го́споди, Го́споди, кто постои́т?  /
Я́ко у Тебе́ очище́ние есть.
Пре́лесть связа́л еси́, по Го́споде вя́жемь,/ и в темни́це, апо́столе, заключа́емь./ Те́мже тя любо́вию почита́ем/ и ве́рою вери́ги облобыза́ем твоя́:/ от ни́хже почерпа́юще здра́вие телесе́ и души́ спасе́ние,/ по до́лгу восхваля́ем тя, Богови́дче,// безпло́тных собесе́дниче.
Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́,  /
упова́ душа́ моя́ на Го́спода.
Пре́лесть связа́л еси́, по Го́споде вя́жемь,/ и в темни́це, апо́столе, заключа́емь./ Те́мже тя любо́вию почита́ем/ и ве́рою вери́ги облобыза́ем твоя́:/ от ни́хже почерпа́юще здра́вие телесе́ и души́ спасе́ние,/ по до́лгу восхваля́ем тя, Богови́дче,// безпло́тных собесе́дниче.
На 4, cтих: От стра́жи у́тренния до но́щи, от стра́жи у́тренния, /
да упова́ет Изра́иль на Го́спода.
Тобо́ю ра́зум при́емлют неразу́мием одержи́мии,/ язы́ков многосе́меннии ро́ди пе́рвее,/ и́хже о́браз показа́, с высоты́ носи́мь,/ сосу́д, внутрь вмеща́ющ вся́кое живо́тно, апо́столе./ Те́мже всяк тя во́зраст сла́вит,/ покланя́яся, я́же носи́л еси́, вери́гам,// за Христа́ усе́рднейше.
прп. Иоа́нна Кущника на 3 
Стих: Я́ко у Го́спода ми́лость, и мно́гое у Него́ избавле́ние, /
и То́й изба́вит Изра́иля от все́х беззако́ний его́.
Тобо́ю ра́зум при́емлют неразу́мием одержи́мии,/ язы́ков многосе́меннии ро́ди пе́рвее,/ и́хже о́браз показа́, с высоты́ носи́мь,/ сосу́д, внутрь вмеща́ющ вся́кое живо́тно, апо́столе./ Те́мже всяк тя во́зраст сла́вит,/ покланя́яся, я́же носи́л еси́, вери́гам,// за Христа́ усе́рднейше.
На 2, cтих: Хвали́те Го́спода вси́ язы́цы, /
похвали́те Его́ вси́ лю́дие.
Его́же отве́рглся еси́, суди́ма,/ воста́вша воспе́л еси́ из ме́ртвых, апо́столе,/ и пропове́дал еси́ в конце́х ми́ра,/ Бо́га же и Челове́ка,/ бла́гостию мно́гою земны́м приобщи́вшася./ Те́мже любо́вию тя блажи́м, Пе́тре,/ покланя́ющеся, я́же носи́л еси́, вери́гам,// за Христа́, пресла́вне.
Стих: Я́ко утверди́ся ми́лость Его́ на на́с,  /
и и́стина Госпо́дня пребыва́ет во ве́к.
Его́же отве́рглся еси́, суди́ма,/ воста́вша воспе́л еси́ из ме́ртвых, апо́столе,/ и пропове́дал еси́ в конце́х ми́ра,/ Бо́га же и Челове́ка,/ бла́гостию мно́гою земны́м приобщи́вшася./ Те́мже любо́вию тя блажи́м, Пе́тре,/ покланя́ющеся, я́же носи́л еси́, вери́гам,// за Христа́, пресла́вне.
Сла́ва,  глас 6:
Слава Отцу́, и Сы́ну, и Свято́му Ду́ху.
Днесь нам основа́ние Це́ркве,/ Петр – ка́мень ве́ры/ предлага́ет честны́я своя́ вери́ги в душе́вное благоче́стие./ Прииди́те вси, сия́ облобыза́юще,/ благохва́льными пе́сньми того́ увенча́им:/ ра́дуйся, те́плый ве́ры побо́рниче,/ и́же те́плым ра́зумом Христа́ испове́дав/ и Сы́на Бо́жия в дерзнове́нии мно́зем./ Ра́дуйся, вселе́нныя ра́дование/ и Небе́снаго Ца́рствия ключарю́,/ благода́ть подава́й любо́вию тя чту́щим/ и честны́я твоя́ вери́ги облобыза́ющим жела́нием,/ я́ко предстоя́ престо́лу всех Царя́ Христа́,/ моли́тву творя́ о нас,/ соверша́ющих па́мять твою́.
И ныне, глас 6:
и ны́не, и при́сно, и во ве́ки веко́в. Ами́нь.
О́ко се́рдца моего́ / воспуща́ю к Тебе́, Влады́чице: / не пре́зри ма́лаго моего́ воздыха́ния / в час, егда́ су́дит Сын Твой ми́ру, // бу́ди ми покро́в и Помо́щница.
Стихиры на стиховне
Октоих, глас 8, четверг
Канонарх: Глас 8,  Го́споди, Тебе́ усе́рдно на земли́ Апо́столи возлюби́вше
Го́споди, Тебе́ усе́рдно на земли́ Апо́столи возлюби́вше, / уме́ты вмени́ша вся́,/ да Тебе́ еди́наго приобря́щут,/ и за Тя́ на ра́ны телеса́ своя́ преда́ша:/ сего́ ра́ди просла́влени бы́вше,// и мо́лятся о душа́х на́ших.
Стих: К Тебе́ возведо́х о́чи мои́ живу́щему на небеси́, се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́, та́ко о́чи на́ши ко Го́споду Бо́гу на́шему. / 
Лик: до́ндеже уще́дрит ны́.
Го́споди, Ты́ Апо́столов па́мять на земли́ возвели́чил еси́:/ вси́ бо вку́пе соше́дшеся в не́й славосло́вим Тя́:/ я́ко подае́ши на́м те́х ра́ди исцеле́ния,/ и всему́ ми́ру умире́ние моли́твами и́х,// и ве́лию ми́лость.
Стих: Поми́луй на́с, Го́споди, поми́луй на́с, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих. /
Лик: и уничиже́ния го́рдых.
А́ще ка́я доброде́тель,/ и а́ще ка́я похвала́ подоба́ет святы́м:/ мече́м бо преклони́ша вы́и, Тебе́ ра́ди прекло́ньшаго небеса́ и соше́дша: пролия́ша кро́ви своя́ Тебе́ ра́ди истощи́вшаго себе́, и зра́к раба́ прие́мша: смири́шася да́же до сме́рти, нищете́ Твое́й подо́бящеся: и́хже моли́твами, по мно́жеству щедро́т Твои́х, Бо́же, поми́луй на́с.
Сла́ва,  глас 6:
Слава Отцу́, и Сы́ну, и Свято́му Ду́ху.
Па́ки нас те́плый предста́тель совоздвиза́ет к духо́вней трапе́зе,/ Петр – ка́мень ве́ры,/ честны́я своя́ вери́ги предложи́в нам,/ я́коже снедь многоце́нну,/ неду́гов во врачева́ние,/ скорбя́щих во утеше́ние,/ в приста́нище обурева́емых./ Прииди́те вси, сия́ облобыза́юще,/ того́ Просла́вльшаго умо́лим:// моли́твами его́, Христе́, спаси́ ду́ши на́ша.
И ныне, глас 6:
и ны́не, и при́сно, и во ве́ки веко́в. Ами́нь.
О́ко се́рдца моего́ / воспуща́ю к Тебе́, Влады́чице: / не пре́зри ма́лаго моего́ воздыха́ния / в час, егда́ су́дит Сын Твой ми́ру, // бу́ди ми покро́в и Помо́щница.
[bookmark: _GoBack]Тропари 
Тропарь ап. Петра, глас 4.
Ри́ма не оста́вль, к нам прише́л еси́/ честны́ми вери́гами, я́же носи́л еси́, апо́столов первопресто́льне./ И́мже ве́рою покланя́ющеся, мо́лимся:/ твои́ми к Бо́гу моли́твами// да́руй нам ве́лию ми́лость.
Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.
Глас 4: Сло́во О́тчее, Христа́ Бо́га на́шего, / от Тебе́ воплоти́вшагося, позна́хом, Богоро́дице Де́во, / еди́на Чи́стая, / еди́на Благослове́нная. // Тем непреста́нно Тя, воспева́юще, велича́ем.

